**Gints Bērziņš izcīna otro vietu otrajā Junioru Pasaules kausa posmā**

8. un 9. decembrī Pārksitijā, ASV aizvadīts otrais Junioru Pasaules kausa posms, kur labākais starp Latvijas izlases sportistiem bija Gints Bērziņš. Viņam atkārtota 2. vieta jauniešu “A” konkurencē, kas tika izcīnīta arī pirmajā posmā.

G. Bērziņš pirmajā braucienā uzrādīja labāko laiku, taču tuvāko sekotāju tobrīd apsteidza tikai par 0.013 sekundēm. Otrajā braucienā jaunajam sportistam nedaudz sliktāks laiks, kas ļāva ieņemt trešo vietu braucienā un lika atkāpties uz otro pozīciju summā. Tāpat kā pirmajā posmā, arī šoreiz uzvara slovākam Marianam Skupekam, kuram G. Bērziņš zaudēja 0.099 sekundes divu braucienu summā, bet bronza krievam Pāvelam Repilovam.

Junioru divvietīgo ekipāžu konkurencē 7. vieta Mārtiņam Botam/Robertam Plūmem, kuri divu braucienu summā uzvarētājiem vāciešiem Hannem Orlamunderam/Paulam Konstantam Gubicam piekāpās par 1.777 sekundēm.

Junioru meiteņu konkurencē, līdzīgi kā pirmajā posmā, labāko rezultātu starp latvietēm uzrādīja Elīna Ieva Vītola, kurai 13. vieta divu braucienu summā, 0.780 sekundes aiz uzvarētājas vācietes Annas Bereteires. Divas sekundes desmitdaļas lēnāka trasē bija Sigita Bērziņa, kurai 14. vieta, savukārt Anda Upīte ierindojās 20. pozīcijā.

Komandu stafetē komandas sastāvā startēja Elīna Ieva Vītola, Gints Bērziņš un Mārtiņš Bots/Roberts Plūme, kuri atkārtoja pirmā posma rezultātu un ierindojās 4. vietā. Līdz godalgai gan pietrūka vairāk kā sekunde, bet uzvarētāju Vācijas komandai mūsējie piekāpās par 1.659 sekundēm.

Trešais Junioru Pasaules kausa posms nākamajā nedēļas nogalē norisināsies Kalgarī, Kanādā, kura vakar un aizvakar tika noskaidroti labākie kamaniņu braucēji sezonas trešajā Viessmann Pasaules kausa posmā.